**Liikenne- ja viestintäministeriö**

[kirjaamo@lvm.fi](mailto:kirjaamo@lvm.fi)

**Asia: Luonnos hallituksen esitykseksi laiksi Yleisradio Oy:stä annetun lain muuttamisesta**

**Viite: Lausuntopyyntönne 22.11.2016 (Dno LVM/1487/03/2016)**

MTV[[1]](#footnote-1) kiittää mahdollisuudesta lausua luonnoksesta hallituksen esitykseksi eduskunnalle laiksi Yleisradio Oy:stä annetun lain muuttamisesta.

MTV on aktiivisesti osallistunut keskusteluun Yleisradion asemasta ja tuonut esille useita ajatuksia Yleisradion tulevaisuuden tehtäviksi. Mielestämme kansalaisten saatavilla tulisi olla monipuolinen, moniarvoinen ja yhteiskunnallisesti merkityksellinen kotimainen sisältötarjonta. Yleisradion tavoitteena ei sen vuoksi tule olla koko kansan tavoittaminen, vaan julkisen palvelun sisältöjen tarjoaminen kaikille suomalaisille.

Valvonnan osalta olemme esittäneet, että Yleisradion ylin päättävä elin hallintoneuvosto ei mielestämme ole täysin riippumaton elin, vaan jäävi valvontatehtävään ja riippuvainen Yleisradion johdon valmistelusta. Siltä puuttuu myös arviointitehtävän edellyttämä laaja mediatalouden ja kilpailuoikeuden osaaminen. Sen vuoksi olemme esittäneet, että Yleisradion valvonta tulisi kokonaisuudessaan siirtää Viestintävirastolle.

Olemme myös aktiivisesti tuoneet esille sen, että Yleisradion olisi toiminnallaan myötävaikutettava Suomen moniarvoiseen mediamarkkinaan. Olemme edellyttäneet, että Yleisradion tulisi edistää yhteistyötä kaupallisten toimijoiden kanssa, esimerkiksi urheiluoikeuksien hankinnan ja verkkopalvelujen kehittämisen osalta.

MTV kommentit hallituksen esitykseen

Vaikka ministeri Bernerin asettaman parlamentaarisen työryhmän muistio ei sisältänyt kaikkia MTV:n esittämiä toivomuksia, voimme kuitenkin suurilta osin olla siihen tyytyväisiä. Kannatamme erityisesti sitä, että Yleisradio Oy:n tulee lisätä ostoja kotimaisilta ja eurooppalaisilta riippumattomilta tuottajilta, sekä tuotantopalveluiden ja kotimaisten muiden esitys- ja käyttökorvausten hankintoja 30–35 prosentilla vuoteen 2022 mennessä.

Mielestämme valvontaa ja yhtiön ohjausta on tehostettava, ja sen vuoksi on hyvä, että lisätään asiantuntijakuulemismenettely uuteen pykälään 6b.

Yksi MTV:lle tärkeämmistä aiheista on keskustelun aikana ollut, että lakiin kirjataan YLE:n tehtäväksi moniarvoisen mediakentän edistäminen. Erityisesti esitimme, että yhteistyötä Yleisradion ja kaupallisten toimijoiden välillä on syytä parantaa etenkin urheiluhankintojen osalta. Näin ollen kannatamme, että lakiin lisätään uusi yhteistyöpykälä 7a, joka edellyttää, että Yleisradio toiminnallaan edistää sanavapauuta, korkeatasoista journalismia ja median monimuotoisuutta.

**MTV voi yllä mainituista syistä tukea luonnosta hallituksen esitykseksi.**

Petra Wikström

Yhteiskuntasuhdejohtaja

MTV Oy

1. MTV koostuu seuraavista yhtiöistä: MTV Oy ja Mediahub. Yhtiöt lähettävät ohjelmaa seuraavilla vapaasti nähtävillä tv- ja radiokanavilla: MTV3, Sub ja AVA. Lisäksi MTV Oy lähettää seuraavia maksullisia tv-kanavia: MTV MAX, MTV SPORT 1 ja 2, MTV FAKTA ja MTV JUNIORI. MTV edustaa myös C More kanavaryhmää Suomessa. [↑](#footnote-ref-1)